Sibanye-Stillwater gaan dalk duisende aflêDie Beatrix-myn. Foto: Sibanye-Stillwater Die goudmyngroep Sibanye-Stillwater het Donderdag gesê hulle sal begin om met belanghebbendes in gesprek te tree oor die moontlike herstrukturering van dié groep se goudbedrywighede wat meer as 6 000 werkers kan beïnvloed. Volgens ŉ verklaring wat Sibanye uitgereik het, gaan ’n moontlike herstruktureringsproses volg ná voortgesette finansiële verliese gedurende die 2018-boekjaar by die Beatrix 1-mynskag in die Vrystaat asook Driefontein se skagte 2, 6, 7 en 8 in Gauteng. Die myngroep verwag om ’n jaarverlies van R1 miljard aan te kondig wanneer dié groep sy bedryfs- en finansiële resultate volgende week moet aanbied. Die bestuur het herhaaldelik operasionele en finansiële risiko’s uitgelig wat verband hou met die onderprestasie van die Driefontein- en die Beatrix-skagte, lui die verklaring. Sibanye en belanghebbendes sal dus oorleg pleeg hoe om moontlike afleggings te vermy of te beperk. Hulle sal ook na alternatiewe maniere kyk om die dreigende beëindiging of afskaling van bedrywighede by dié skagte te hanteer. Die myn sê gesprekke oor moontlike afleggings het nou onvermydelik geword ná talle inisiatiewe om verliese by die skagte te beperk, misluk het. Ongeveer 5 870 werknemers en 800 kontrakteurs kan moontlik deur die afleggings geraak word. Sibanye verskaf tans werk aan meer as 61 000 mense in Suid-Afrika, vergeleke met 37 700 werknemers ses jaar gelede. Dié myngroep is een van die grootste werkgewers in die Suid-Afrikaanse mynbedryf, lui hul verklaring. Neal Froneman, uitvoerende hoof van Sibanye, het gesê die oorweging van ’n moontlike herstrukturering word beslis nié ligtelik geneem nie. “Ons is bewus van die moontlike impak daarvan op baie van ons kollegas. Al ons pogings om die verliese by die skagte aan te spreek, het misluk. Dit kan die lewensvatbaarheid van ons ander bedrywighede bedreig,” het Froneman gesê. “Vorige pogings van hierdie aard was suksesvol met Beatrix se skag 4 wat operasioneel en winsgewend bly as gevolg van ’n suksesvolle uitkoms van twee afsonderlike prosesse in 2013 en 2017.” Minstens 15 000 werkers wat met Amcu geaffilieer is, het sedert November verlede jaar by die Beatrix- en Driefontein-mynskagte gestaak. Die mynwerkers het op hoër lone aangedring en al Sibanye se loonaanbiedinge verwerp. Amcu was nie onmiddellik beskikbaar vir kommentaar nie.